L-UE qed issaħħaħ il-kapaċitajiet ta' protezzjoni ċivili tagħha biex titjieb il-prevenzjoni tar-riskju u jingħata appoġġ f'waqtu lill-istati membri u l-pajjiżi l-oħra li jkunu qed jipparteċipaw kull meta jkun hemm diżastru naturali jew ikkawżat mill-bniedem. Il-Kunsill illum adotta deċiżjoni li temenda l-mekkaniżmu tal-UE għall-protezzjoni ċivili. L-att jipprevedi t-twaqqif ta' riżerva addizzjonali ta' riżorsi, rescEU, biex tipprovdi assistenza f'sitwazzjonijiet fejn il-kapaċitajiet eżistenti ġenerali ma jkunux suffiċjenti. rescEU ser tinkludi b'mod partikolari mezzi tal-ajru għall-ġlieda kontra n-nirien fil-foresti, kif ukoll riżorsi għar-rispons għal emerġenzi mediċi u għal inċidenti kimiċi, bijoloġiċi, radjoloġiċi u nukleari. Id-deċiżjoni ser isaħħaħ ukoll ir-riżerva volontarja eżistenti ta' kapaċitajiet nazzjonali. Mill-2001 sal-lum, il-mekkaniżmu tal-UE għall-protezzjoni ċivili ġie attivat iktar minn 300 darba, filwaqt li pprovda appoġġ addizzjonali lill-pajjiżi li ħabbtu wiċċhom ma' kull tip ta' emerġenza u għen biex jiġu protetti ċ-ċittadini affettwati minnhom. B'dawn ir-regoli aġġornati, ser inkunu mgħammra aħjar sabiex nipprovdu għajnuna aktar malajr, filwaqt li niżguraw li l-għajnuna tasal fil-ħin anke meta nkunu rridu nirrispondu għal bosta diżastri simultanjament. Carmen Daniela Dan, Ministru tar-Rumanija għall-affarijiet interni Skont ir-regoli l-ġodda, il-prevenzjoni tar-riskju ser titjieb, billi l-istati membri ser jkunu meħtieġa jiżviluppaw ulterjorment il-valutazzjoni tagħhom tal-kapaċità ta' ġestjoni tar-riskju tagħhom kif ukoll l-ippjanar tal-ġestjoni tar-riskju tagħhom. Ser jissaħħu wkoll it-taħriġ u l-kondiviżjoni tal-għarfien. Il-Kummissjoni ser tingħata l-kompitu li tistabbilixxi netwerk tal-UE ta' għarfien dwar il-protezzjoni ċivili fost dawk involuti fil-protezzjoni ċivili u l-ġestjoni tad-diżastri. Il-passi li jmiss Id-deċiżjoni ser tiġi ffirmata b'mod formali mill-Kunsill u l-Parlament Ewropew il-ġimgħa d-dieħla. It-test iffirmat mbagħad ser jiġi ppubblikat fil-Ġurnal Uffiċjali tal-UE u ser jidħol fis-seħħ l-għada. Il-mekkaniżmu tal-UE għall-protezzjoni ċivili ġie stabbilit fl-2001. Huwa għen biex tissaħħaħ il-kooperazzjoni bejn l-istati membri, u jiffaċilita koordinazzjoni usa' fil-qasam tal-protezzjoni ċivili. Kwalunkwe pajjiż fid-dinja, kif ukoll in-Nazzjonijiet Uniti u organizzazzjonijiet internazzjonali rilevanti jistgħu jitolbu l-assistenza permezz ta' dan il-mekkaniżmu f'każ ta' diżastru. Madankollu, l-esperjenza reċenti wriet li d-dipendenza fuq offerti volontarji ta' assistenza reċiproka kkoordinati u ffaċilitati mill-mekkaniżmu mhux dejjem tiżgura li l-kapaċitajiet magħmula disponibbli f'każ ta' diżastru jkunu suffiċjenti. Dan huwa partikolarment il-każ meta l-istati membri jiġu affettwati simultanjament mill-istess tip ta' diżastru. Il-Kummissjoni Ewropea ppreżentat proposta f'Novembru 2017 biex jiġu indirizzati dawn in-nuqqasijiet. Deċiżjoni li temenda l-mekkaniżmu tal-UE għall-protezzjoni ċivili Protezzjoni ċivili: Il-Kunsill jikkonferma l-qbil mal-Parlament Ewropew (stqarrija għall-istampa, 19/12/2018) Protezzjoni ċivili (informazzjoni ġenerali) Ara l-paġna tal-laqgħa